《胡西轩道院竹石》
元代·袁易

灵石起微云，高篁啸飞雨。解襟散幽寂，清心见琳宇。

道人方燕坐，碧鲜照巾屦。客来但对面，庄视不得语。

如观温伯雪，目击破千虑。清风何方来，泠然入窗户。

群籁起虚谷，众妙会灵府。飘飖紫凤鸣，萧瑟骊虬舞。

伊予堕尘网，憧憧困驰骛。神栖方外久，梦绕云卧屡。

永愿继壶公，终当效巢父。

作者简介：（1262—1306）平江长洲人，字通甫。力学不求仕进。辟署石洞书院山长，不就。居吴淞具区间，筑堂名静春。聚书万卷，手自校雠。有《静春堂诗集》。